Pasaulio senjorų šachmatų čempionatas

Pasaulio senjorų šachmatų čempionatas – žaidėjų, kuriems čempionato vykdymo metų gruodžio 31 d. sueina 50 ir daugiau metų, varžybos. Nuo 2014 m. jos vykdomos dvejose amžiaus grupėse: +50 ir +65 kasmet. Moterų turnyras vyksta atskirai esant 12 dalyvių iš dviejų žemynų. Nuo 1991 m., čempionatus organizuoja pasaulio šachmatų federacija (FIDE).

Istorija

Pirmasis čempionatas įvyko 1991 m. Bad Viorishofene Švabija. Pirmuoju senjorų čempionu tapo 1957–1958 m. pasaulio čempionas Vasilijus Smyslovas.

Pasaulio čempionatai

Rengiamas vyrų (atvirasis) ir, kai iš 2-ų žemynų susirenka daugiau kaip 12 moterų, joms rengiamas atskiras turnyras.

Dalyvių atranka

Iki 2014 m. čempionate galėjo žaisti šachmatininkai, kuriems čempionato vykdymo metais sausio 1 dieną: vyrams buvo suėję 60 metų, o moterims – 50. 2014 m. ši tvarka pakeista ir varžybos vyrams ir moterims vykdomos dvejose amžiaus grupėse: virš 50 ir virš 65 metų. Nustatytą amžių dalyviai turi pasiekti varžybų vykdymo metų gruodžio 31 d.
Apribojimų dėl titulų, ar reitingų nėra. Kiekviena šalis, FIDE narė, turi teisę į senjorų čempionatus registruoti neribotą dalyvių kiekį. (FIDE).

Taisyklės

Atvirasis (vyrų) turnyras žaidžiamas naudojant šveicariškąją sistemą (11 ratų). Moterų varžybose ratų skaičius priklauso nuo dalyvių skaičiaus: kai žaidėjų nuo 13 iki 30 žaidžiami 9 ratai, kai daugiau 30 – 11 ratų. Minimalus dalyvių skaičius – 12. Tokiu atvejų jų varžybos vykdomos ratų sistema. Jei mažiau, jos žaidžia atvirajame turnyre su atskira apskaita.
Jei visos dalyvės yra iš vieno žemyno, jos žaidžia atvirajame turnyre su atskira apskaita ir apdovanojimais. Kai moterų 65+ grupėje yra mažiau kaip 10 žaidėjų, jos turi žaisti viename turnyre su moterimis iš 50+ grupės, bet jų vieta yra apskaitoma atskirai.

Laiko kontrolė

Kiekvienam žaidėjui partijai skiriama laiko: 90 min. pirmiesiems 40 ėjimų, o likusiems ėjimams 30 min., taip pat, nuo 1-o ėjimo pridedama po kiekvieno ėjimo 30 sek.

Nugalėtojo nustatymas

Nugalėtojas nustatomas pagal taškus: pergalė – vienas, lygiosios – pusė, pralaimėjimas – nulis taškų. Daugiausiai taškų surinkęs dalyvis tampa nugalėtoju. Žaidėjų, po lygiai surinkusių taškų, vietų nustatymas laikui bėgant kito.
2014 m. čempionate, jei surinkusių po lygiai taškų yra du ar daugiau, vietos išnarpliojamos sekančia tvarka – pirmumą turi žaidėjas, kurio rodiklis aukštesnis:
1. pagal turėtų tarpusavio susitikimų rezultatą (galioja, kai visi pretendentai yra tarpusavyje žaidę), kai lygu;
2. pagal Bucholcą – 1, kai dar lygu;
3. pagal Bucholcą, kai dar lygu;
4. pagal didesnį juodaisiais žaistų partijų skaičių, kai dar lygu;
5. pagal didesnį pergalių skaičių.
Nuo 2014 m. įvestos naujos dalyvių amžiaus ribos: vyrai ir moterys žaidžia amžiaus grupėse: + 50 metų ir + 65 metai.

Apdovanojimai

Pirmąsias tris vietas dalyviai apdovanojami medaliais. Moterys už pirmas 8-ias vietas, bei vyrai už pirmas 15 vietų, gauna piniginius prizus. Jei nugalėtojai iki čempionato neturėjo didmeistrio titulo, tai atvirojo čempionato nugalėtojas tampa didmeistriu, o moterų čempionė – moterų didmeistre.

Lietuvos šachmatininkų pasirodymai

Lietuvos šachmatininkai pasaulio seniorų čempionate dalyvauja nuo 1997 metų. Sėkmingiausiai iš jų pasirodė Algimantas Butnorius, 2007 metais, tapęs pasaulio senjorų čempionu ir Eduardas Rozentalis 2015 m., amžiaus grupėje +50 m., iškovojęs sidabro medalį.